《绮罗香 咏海棠》
清代·陈维崧

褪尽梅妆，飘残杏靥，春事今年恁快。满树红绡，已把小楼遮碍。

三分醉、午酒娇痕，一味懒、昼眠慵态。记个侬、万里家乡，西川远隔蛮江外。

惜花烧尽银烛，花亦相看熟，恹恹长在。著水啼烟，镇向馀寒忍耐。

才深巷、带雨斜开，又前街、提笼争卖。惹人是、几阵春愁，撚一枝谁戴。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。